હવે તો એવી એપ પણ આવી ગઇ છે જે તમારા દરેક ફોન કોલ્સનું રેકોર્ડિંગ કરીને સાચવી રાખે છે. મોબાઇલ ફોનમાં હવે ઢગલાબંધ સુવિધાઓ મળી રહે છે પણ એવી સુવિધા નથી કે કોઇ તમારો ફોન રેકોર્ડ ન કરી શકે. માનો કે તમે કોઇની સાથે વાત કરી રહ્યા છો અને એ તમારો ફોન રેકોર્ડ કરે છે તો મોબાઇલમાં એવી કોઇ સગવડ નથી કે તમને ઇન્ડિકેશન મળે કે તમારો ફોન ટેપ થાય છે. કોઇનો ફોન રેકોર્ડ કરવો એ એની પ્રાઇવસીનો ભંગ છે. આપણે ત્યાં પર્સનલ ડેટા પ્રોટેક્શન બિલ 2018 લાવવામાં આવ્યું છે. જો કે ફોન રેકોર્ડિંગ વિશે એમાં પૂરતી સ્પષ્ટતા નથી. તમે કોઇ કસ્ટમર કેર સર્વિસમાં ફોન કર્યો હોય ત્યારે તમને એવું સાંભળવામાં આવ્યું જ હશે કે માહિતી અને ગુણવત્તા ખાતર તમારો ફોન રેકોર્ડ થઇ શકે છે. એ ઓટોમેટેડ ઇન્ટરએક્ટિવ વોઇસ રિસ્પોન્સ હોય છે. જોકે આ વાત પણ વાજબી નથી. એ તમને જાણ કરે છે, પૂછતા નથી કે તમારો ફોન રેકોર્ડ કરીએ કે નહીં? તમારે ફોન રેકોર્ડ કરવા ન દેવો હોય તો? એ તમારી મરજીની વાત છે. જોકે અહીં તો રેકોર્ડ થઇ જ જાય છે. યુરોપિયન યુનિયને જનરલ ડેટા પ્રોટેક્શન રેગ્યુલેશન બનાવ્યા છે. તેમાં ચોખ્ખું કહેવાયું છે કે કોઇ કંપની કે વ્યક્તિ તમારી મંજૂરી વગર તમારો ફોન રેકોર્ડ કરે તો એ ગુનો છે. આપણે ત્યાં તો ગમે તે વ્યક્તિ આરામથી કોઇનો પણ ફોન ટેપ કરી શકે છે. એ ટેપ પાછી સોશિયલ મીડિયા પર રિલીઝ પણ કરી દે છે. આપણે કેટલાયે રાજકારણીઓના ફોન આવી રીતે સાંભળ્યા છે.